**Muslihiddin Qutbiddinovich Muhiddinov** (1945-yil 5-may, Urgut tumani, Samarqand viloyati, Oʻzbekiston SSR) — oʻzbek olimi, adabiyotshunos, filologiya fanlari doktori (1995), professor.

Tarjimayi holi
--------------

Muslihiddin Muhiddinov 1945-yil 5-mayda Urgut tumanida tavallud topgan. Muslihiddin Muhiddinov Urgut tumandagi mashhur eshonlar „Eshoni Urgutiylar" avlodidan. Ajdodlari Naqshbandiya tariqatining yirik namoyandalari boʻlishgan. Bobokaloni Valixon Urgutiy (1842–1915) oʻz davrida „qutb uz-zamon" deb tanilgan. Madrasa tashkil qilib, unda talabalarga dars bergan. 1915-yilda vafot etganidan keyin uning shu faoliyatini oʻgʻli Muhiddinxon (1875–1931), undan soʻng esa otasi Qutbiddinxon (1906–1983) davom ettirgan. 1914-yilda bobosi shayx Muhiddinxon tomonidan Chorchinor madrasasi bunyod etilgan. 

Muslihiddin Muhiddinov 1967-yilda Qarshi davlat pedagogika institutining oʻzbek filologiyasi fakultetini tamomlagan. 1967–1968-yillarda Samarqand davlat pedagogika instituti oʻzbek adabiyoti kafedrasi oʻqituvchisi, 1968–1971-yillari Toshkent davlat universiteti oʻzbek filologiyasi fakulteti aspiranti, 1971–1983-yillarda Samarqand davlat pedagogika instituti oʻzbek adabiyoti kafedrasi oʻqituvchisi, katta oʻqituvchi, dotsent, kafedra mudiri, 1983–1985-yillari ushbu institutning oʻquv-tarbiyaviy ishlar boʻyicha prorektori, sirtqi va kechki boʻlim prorektori, 1985-1992-yillarda mazkur oliy taʼlim muassasasining oʻzbek adabiyoti kafedrasi dotsenti, professor vazifasini bajaruvchi, 1992–1998-yillari Samarqand davlat universiteti oʻzbek mumtoz adabiyoti kafedrasi professori, 1998–2011 yillarda ushbu universitetning maʼnaviyat va maʼrifat ishlari boʻyicha prorektori hamda „Samarqand universiteti" gazetasi muharriri, 2003–2004-yillari rektor vazifasini bajaruvchi, 2011–2015-yillarda universitetning oʻzbek adabiyoti tarixi kafedrasi, 2015–2017-yillari oʻzbek tili va adabiyoti kafedrasi profesori lavozimida faoliyat olib borgan. 2017-yildan ushbu universitetning mumtoz adabiyot tarixi kafedrasi professori.

### Oilasi

Oilali, 6 nafar farzandi, 4 oʻgʻil, 2 qizi bor. Rafiqasi Sayima Muhiddinova.

Ilmiy faoliyati
---------------

Muslihiddin Muhiddinov 1972-yilda Oʻzbekistonda xizmat koʻrsatgan fan arbobi Gʻulom Karimov ilmiy rahbarligida „Oʻzbek klassik adabiyotida „Bahrom va Dilorom" hamda „Bahrom va Gulandom" siklidagi dostonlar („Oʻzbek klassik adabiyotida „Bahrom Goʻr" syujetining evolyutsiyasi")" mavzusida nomzodlik dissertatsiyasini, 1995-yilda akademik Botirxon Valixoʻjayev ilmiy maslahatchiligida „Alisher Navoiy va uning salaflari ijodida inson konsepsiyasi („Xamsa"larning birinchi dostonlari asosida)" mavzusida doktorlik dissertatsiyasini himoya qilgan. 12 ta monografiya, 18 ta oʻquv, uslubiy qoʻllanma, 300 dan ziyod ilmiy-nazariy maqolalar, „Talqinlarda olamcha ma’no", „Adabiy an’ana va ijodiy oʻziga xoslik", „Alisher Navoiy ijodida ma’naviy pok inson talqini", „Komil inson — adabiyot ideali", „Nurli qalblar gulshani", „Ikki olam yogʻdusi", „Barhayot anʼanalar", „Navobaxsh hikmatlar", „Oʻzbek klassik adabiyotida gumanizm masalalari", „Koʻngil hayratlari", „Fors-tojik shoirlari ijodida komil inson talqini", „Zoti bobarakot (Shayx Qutbiddinxon Urgutiy)" kitoblari muallifi. 2017-yildan Samarqand davlat universiteti huzuridagi ilmiy darajalar beruvchi DSc.27.06.2017. Fil.02.03-raqamli ilmiy kengash raisi.

Mukofotlari
-----------

2006-yilda „Oʻzbekiston Respublikasi mustaqilligiga 15 yil", 2011-yilda „Oʻzbekiston Respublikasi mustaqilligiga 20 yil", 2016-yilda „Oʻzbekiston mustaqilligiga 25 yil", 2017-yilda „Oʻzbekiston Konstitutsiyasiga 25 yil" esdalik nishonlari, 2016-yil 25-avgustda „Oʻzbekiston Respublikasida xizmat koʻrsatgan yoshlar murabbiysi" faxriy unvoni, 2020-yil 27-avgustda „El-yurt hurmati" ordeni bilan taqdirlangan.

Manbalar
--------

1. 1 2 3 4 5  „Бугун туғилган кун". *uza.uz* (5-may 2020-yil). 2-sentyabr 2023-yilda asl nusxadan arxivlandi. Qaraldi: 2-sentyabr 2023-yil.
2. 1 2 3 4  *Gʻolib Hasanov.* „Muslihiddin Muhiddinov: "Chinakam ilm o‘z qadr-qimmatini yo‘qotmaydi, vaqti kelib o‘z munosib o‘rnini topadi"". *zarnews.uz* (28-dekabr 2020-yil). 2-sentyabr 2023-yilda asl nusxadan arxivlandi. Qaraldi: 2-sentyabr 2023-yil.
3. ↑  „"Chorchinor" epigrafik yodgorliklari". *Imom Buxoriy xalqaro ilmiy-tadqiqot markazi sayti* (4-oktyabr 2021-yil). 2-sentyabr 2023-yilda asl nusxadan arxivlandi. Qaraldi: 2-sentyabr 2023-yil.
4. ↑  „Samarqandda 7,5 ming namozxonga mo‘ljallangan viloyatdagi eng katta masjid qurib bitkazildi". *daryo.uz* (22-avgust 2020-yil). 2-sentyabr 2023-yilda asl nusxadan arxivlandi. Qaraldi: 2-sentyabr 2023-yil.
5. 1 2  Bahodir Karimov, Habib Abdunazar, Ibrohim Saidov, Bibi Robia Saidova*. XX asr oʻzbek adabiyoti mumtozshunosligi*. Toshkent: Oʻzbekiston milliy ensiklopediyasi davlat ilmiy nashriyoti, 2016 — 552 bet. ISBN 978-9943-07-420-0.
6. 1 2 3 4 5  *Гуличеҳра Дурдиева.* „Элни маърифат асрайди". *yuz.uz* (2-oktyabr 2020-yil). 2-sentyabr 2023-yilda asl nusxadan arxivlandi. Qaraldi: 2-sentyabr 2023-yil.
7. ↑  „Ikki daho, ikki bebaho". *yuz.uz* (19-fevral 2021-yil). 2-sentyabr 2023-yilda asl nusxadan arxivlandi. Qaraldi: 2-sentyabr 2023-yil.
8. ↑  *Joʻliboy Eltazarov, Mashhura Hasanova.* „SamDU professori fors-tojik adabiyoti ijodkorlari asarlaridagi komil inson talqinini tahlil qildi". *zarnews.uz* (16-iyul 2020-yil). 2-sentyabr 2023-yilda asl nusxadan arxivlandi. Qaraldi: 2-sentyabr 2023-yil.
9. ↑  *Gʻolib Hasanov.* „Zoti bobarakot". *zarnews.uz* (26-avgust 2020-yil). 2-sentyabr 2023-yilda asl nusxadan arxivlandi. Qaraldi: 2-sentyabr 2023-yil.
10. ↑  „Bugun tug‘ilgan kun: Muhiddinov Muslihiddin Qutbiddinovich". *zarnews.uz* (5-may 2021-yil). 2-sentyabr 2023-yilda asl nusxadan arxivlandi. Qaraldi: 2-sentyabr 2023-yil.
11. ↑  „O‘zbekiston Mustaqilligining yigirma besh yilligi munosabati bilan fan, ta’lim, sog‘liqni saqlash, adabiyot, madaniyat, san’at, ma’naviyat va ma’rifat, ommaviy axborot vositalari hamda ijtimoiy sohalar xodimlaridan bir guruhini mukofotlash to‘g‘risida". *gov.uz* (25-avgust 2016-yil). 2-sentyabr 2023-yilda asl nusxadan arxivlandi. Qaraldi: 2-sentyabr 2023-yil.
12. ↑  „Ўзбекистон Республикаси мустақиллигининг йигирма тўққиз йиллиги муносабати билан фан, таълим, адабиёт, маданият, санъат ва оммавий ахборот воситалари соҳалари ходимларидан бир гуруҳини мукофотлаш тўғрисида". *prezident.uz* (27-avgust 2020-yil). 3-avgust 2023-yilda asl nusxadan arxivlandi. Qaraldi: 2-sentyabr 2023-yil.